ฟิวเจอร์พาร์คกำไรโต65%ปันผล29สต.
&nbsp;
10 ส.ค. 2554

โพสต์ทูเดย์ — กองทุน FUTUREPF ผลงานเยี่ยม กำไรโต 65% ปันผลผู้ถือหน่วย 0.29 บาท
นายสิทธิชัย จิตรตั้งตรง ผู้ช่วยกรรมการผู้จัดการ บริษัทหลักทรัพย์จัดการกองทุน ไอเอ็นจี (ประเทศไทย) ในฐานะผู้บริหารกองทุนรวมอสังหาริมทรัพย์ฟิวเจอร์พาร์ค (FUTUREPF) เปิดเผยว่า ผลดำเนินงานไตรมาส 3 สิ้นสุดวันที่ 30 ก.ย. 2553 มีกำไรสุทธิ 180.62 ล้านบาท เพิ่มขึ้น 65.51% จากช่วงเดียวกันของปีก่อนมีกำไรสุทธิ 109.13 ล้านบาท โดยมีกำไรต่อหน่วย 0.3816 บาท จากงวดไตรมาส 3 ของปีก่อนมาอยู่ที่ 0.2306 บาท
ขณะที่งวด 9 เดือนแรกของปีนี้กำไรสุทธิ 524.32 ล้านบาท เพิ่มขึ้น 63.35% จากช่วงเดียวกันของปีก่อนมีกำไรสุทธิ 320.97 ล้านบาท โดยมีกำไรต่อหน่วยเป็น 1.1078 บาท จาก 0.6781 ในงวดปีก่อน
สำหรับไตรมาส 3 ปี 2553 กองทุนมีรายได้ค่าเช่าเพิ่มขึ้น 21.04 ล้านบาท จาก 162.84 ล้านบาทในไตรมาส 3 ของปีก่อนเป็น 183.88 ล้านบาท อีกทั้งกองทุนได้ตัดจำหน่ายค่าใช้จ่ายในการจัดตั้งกองทุนหมดแล้วตั้งแต่ไตรมาส 4 ปี 2552 จึงไม่มีค่าใช้จ่าย
นอกจากนี้ ผู้ประเมินราคาอิสระปรับมูลค่าของอสังหาริมทรัพย์เพิ่มขึ้น 27.10 ล้านบาท จึงรับรู้กำไรสุทธิที่ยังไม่เกิดขึ้นจากเงินลงทุนในอสังหาริมทรัพย์ในจำนวนดังกล่าว ขณะที่งวดปีก่อนมีการปรับมูลค่าของอสังหาริมทรัพย์เพิ่มขึ้น 4.40 ล้านบาท แต่กองทุนลงทุนปรับปรุงสภาพของอสังหาริมทรัพย์ให้ดีขึ้น 15.55 ล้านบาท จึงรับรู้ขาดทุนสุทธิที่ยังไม่เกิดขึ้นจากเงินลงทุนในอสังหาริมทรัพย์ 11.15 ล้านบาท
สำหรับงวด 9 เดือนปี 2553 มีการปรับมูลค่าของอสังหาริมทรัพย์เพิ่มขึ้นเป็นจำนวน 90 ล้านบาท แต่ทั้งนี้กองทุนได้มีการลงทุนปรับปรุงสภาพของอสังหาริมทรัพย์ให้ดีขึ้นเป็นจำนวน 4.12 ล้านบาท จึงรับรู้กำไรสุทธิที่ยังไม่เกิดขึ้นจากเงินลงทุนในอสังหาริมทรัพย์เป็นจำนวน 85.88 ล้านบาท ขณะที่ในงวด 9 เดือน ปี 2552 มีการปรับมูลค่าของอสังหาริมทรัพย์ลดลงเป็นจำนวน 8.20 ล้านบาท และกองทุนได้มีการลงทุนปรับปรุงสภาพของอสังหาริมทรัพย์ให้ดีขึ้นเป็นจำนวน 23.49 ล้านบาท จึงรับรู้ขาดทุนสุทธิที่ยังไม่เกิดขึ้นจากเงินลงทุนในอสังหาริมทรัพย์เป็นจำนวน 31.69 ล้านบาท
คณะกรรมการมีมติให้จ่ายเงินปันผลจากผลดำเนินงานวันที่ 1 ก.ค.30 ก.ย. 2553 หน่วยลงทุนละ 0.292 บาท ปิดสมุดทะเบียนเพื่อสิทธิรับเงินปันผลในวันที่ 30 พ.ย.นี้